Tisztelt Közönség! Kedves Vendégek!

A Kézműves Alapítvány nevében is tisztelettel köszöntök mindenkit, aki eljött e kiállítás megnyitóra.

Külön szeretettel köszöntöm a körülöttünk látható gobelin képek alkotóját, Egri Katót és kedves párját Szabó Istvánt.

Köszöntöm Hosszúpályi polgármesterét, Berényi Andrást és a településen működő Életfa Művészeti Egyesület jelenlévő tagjait, a kedves barátokat, ismerősöket és a kiállításnak helyet adó Benedek Elek Könyvtár vezetőjét, munkatársait.

Kedves Közönség!

Egy különleges ember, különleges munkáival találkozhatunk itt, akinek

alkotói indulása rendhagyó, de számomra nagyon szép és példaértékű.

Évtizedeken át Derecske jegyzője volt. Nyugdíjba kerülése után talált rá az alkotói útra, az európai gótikus falikárpitok megidézésére, a saját világán át történő bemutatására.

A XII-XVI. század textilművészetével való ismerkedése során feltárultak számára azok kincsei, a középkor hiedelem világa, szimbolikája, a mély érzelmek és a kárpitok rejtett üzenetei.

Ő maga így fogalmazta meg indíttatását:

*„ A szimbólum - esetemben az egyszarvú - olyan lett, mint valami álom, vagy látomás, amely figyelmeztetni szeretne valamire, megtestesíti azt a vágyakozást, amely mindig is bennünk volt az elveszett Paradicsom, a Teremtő után.”*

Franciaországi, svájci, angliai, németországi múzeumokban őrzött középkori kárpitokat kelt új életre, ismerteti meg a 21. század emberével.

A középkor színei, a természetes anyagokkal festett gyapjú, a selyem, a hímzési technikák, mind jelen vannak a munkáin.

Egri Kató közel tíz éve alkot. Ez idő alatt mintegy félszáz gobelin képet varrt.

Két éve kezdett szakrális alkotások, középkori szövött oltárképek szövetdíszítményeinek feldolgozásához. Itt a kiállításon is láthatjuk ezeket.

Tisztelt Közönség!

Egri Kató nemcsak vizuális élményt tár elénk, de felkelti érdeklődésünket az ősi gondolkodás, a távoli évszázadok emberei, művészete iránt is.

Ezen a helyen most 18 db gobelin képét tekinthetik meg.

Ahogy megtudtam tőle, a gobelin formában való megjelenítéshez a kárpitok többféle, izgalmas jelentés tartalma mellett a gyönyörű színek is inspirálták.

E képeket látva, nem is csodálkozhatunk rajta.

A zöld, a csontszín, a majdnem fehér, a vörös, a kék, kevés fakult sárga, mindezek adják a gobelinek alap színvilágát.

Kedves Vendégek!

Biztosan sokakban felmerült már az a kérdés, hogy az alkotó a gyakorlatban miként alakítja ilyen szép gobelin képekké az eredeti kárpitok részleteit? Mondhatom, sok ismeret és kreativitás szükséges hozzá. Mindenekelőtt saját elképzelése szerint emeli ki a kiválasztott kárpitból a számára fontosnak tartott részletet.

Azt a technika segítségével méretre alakítja, majd e nagyolt textilalapot még tovább tervezi, formálja. Ezután számba veszi a színeket és az eredetihez hasonlatosan megtervezi, előkészíti a fonalakat. Sok esetben természetes anyagokkal maga festi meg a szükséges fonalat. Még elképzelni is nehéz, de mintegy 50-60 féle fonallal dolgozik.

Azután egy igen hosszú időszak következik, amikor sok tíz és százezer öltéssel elkészül a gobelin kép, általában napi 6-8 órás munkával, mintegy 3-4 hónap alatt.

Tehát nem egy egyszerű kiemelésről, másolásról van szó, hanem újra értelmezésről, a gobelinben való újrateremtésről, melynek forrása, témája a középkori kárpit.

Eddig 10 sikeres kiállítást rendeztek Egri Kató képeiből: Budapesten több helyen is, aztán Mohorán, Debrecenben, Hosszúpályiban, Derecskén. Kiállításai mindannyiszor lakóhelye, Hosszúpályi megismertetéséhez, népszerűsítéséhez is hozzájárulnak és számtalan új barátságot is eredményeznek.

2017-ben munkája elismeréséül Hosszúpályi Nagyközség Önkormányzata Pro-Culture díjat adományozott számára.

Kató aktív tagja a Hosszúpályi Életfa Művészeti Egyesületnek, mely egy igazán nagyszerű közösség és elkísérik őt kiállításaira is mindenhová.

Tisztelt Közönség!

Megtartva az eredeti alakokat, de mégis a középkori kárpitok egrikatósra átfogalmazott változataival találkozhatunk ezen a kiállításon. Mondhatnánk, nagy merészség kiemelni részleteket egy világhírű kárpitból. Igen, szerintem is az, de ahogy korábban már szóltam róla, azok csupán forrásul szolgálnak és Egri Kató öltései által új életre kelnek és így a XXI. század emberéhez is tudnak szólni.

Egy kiállítás megnyitó időkerete nem elegendő arra, hogy az itt látható valamennyi alkotást részletesen bemutassuk, de mégis tekintsük át röviden a körülöttünk lévő gobelin képeket!

**A Hölgy az egyszarvúval** sorozatból e kiállításon többet is láthatunk.

Az 1480-1500-között készült eredeti kárpitsorozat, melyet feldolgozott, a Párizs melletti Cluny múzeumban található és Franciaország nemzeti kincseként tartják nagy becsben.

A sorozat visszatérő főalakja a Hölgy, az oroszlán és az egyszarvú és minden esetben a Hölgy van a középpontban.

E kiállítás indító képén, az **„Érintés”** elnevezésű alkotáson a hölgy jobb kezével a zászlót tartja, bal keze az egyszarvú szarvát simogatja.

**„ A szaglás”** elnevezésű gobelin képen Egri Kató szándéka szerint az azonosság mellett az elmúlt időszakban folyamatosan kialakuló sajátos technikája és lelki világa is tükröződik.

A másik, a **„Látás”** című kép, melynek a többitől eltérő a mérete, a kirakatban van. Ezen a Hölgy jobb kezében tükröt tart, benne az egyszarvú látható. A tükör az egyszarvú foglyul ejtésének mágikus eszköze. Egy ókori görög értelmezés szerint a fényes éter képe, amiben az istenség magát mintegy modellként szemléli, hogy a teremtés műveletét a modellnek megfelelően vihesse végbe.

E tárgykör következő képén, szemben a középkor két címerállata, az **egyszarvú és az oroszlán** látható.

Oldalt, az oszlopon pedig a **Fiatal hölgy az egyszarvúval** című alkotást szemlélhetik meg. E kép alapja egy német területről való középkori párna, illetve annak eleje lehetett.

A másik oszlopon pedig egy kísérlet eredményét láthatjuk. Ezúttal egy **tetramorf ikont** jelenített meg az alkotó, melyen Jézus és a négy evangélista látható. Érdekessége, hogy a négy evangélista közül csak egy van emberalakban, a többi a rájuk jellemző állat képében jelenik meg.

Egri Kató **első vallási témájú képe az elmúlt év májusában** készült el.

**Létrejöttét a Fejezetek Jézus életéből című, 1480-90 között készült falikárpit inspirálta**.

A monumentális kárpitból három részletet emelt ki képsorozatában és fogalmazta át új alkotásokká: Ezek:

1. **A kis Jézus a templomban**
2. **A „Ne érints meg”! „Bevonulás Jeruzsálembe”.**
3. **A szentek egy csoportja, ahol Ágnes, János, Erzsébet és Cecília látható.**

Ezek külön-külön is mély mondandóval rendelkező alkotások, de igazából együtt elhelyezve éreztetik misztikus hatásukat, erejüket. Meghatározó a vörös háttér, a vér színe, mely a bekövetkező tragédiát jelképezi.

**A következő kárpit sorozat a Napba öltözött Asszony címet viseli és úgyszintén, három darabból áll.** Az inspirációt az 1410-ben Strasbourgban készült, ma Frankfurtban látható oltárkép adta.

Az eddig elkészült képek közül az egyiken **Mária látható a Napba öltözve**, a másikon **Mária Simon és Júdás apostollal**. Ez a Júdás nem azonos az Iskarióti Júdással.

A harmadik gyönyörű kép a várandós **Mária és Erzsébet** találkozását ábrázolja. A szakrális tartalom mellett a képek színvilága is rendkívül vonzó és nem csak gondolatokat ébresztenek, gyönyörködtetnek, de egyféle időutazásra is viszik a nézőt a Bibliai időkbe vagy a gótika világába.

A következő **sorozat a „Négy jelenet a Szűz életéből” című, Baselben 1480 körül készült kárpit töredék feldolgozása.**

Az **első képen** angyalok jelennek meg Betlehemben a pásztorok fölött és hirdetik Isten dicsőségét. (Gloria in excelsis deo.) Ez a kép szerepelt az ELTE Művészegyüttese tavalyi budapesti karácsonyi műsorának plakátján és meghívóján, ami nagy megtiszteltetést jelentett Egri Katónak. **A második képen** a háromkirályok imádata, az **utolsón** pedig a **templomban való bemutatás** látható.

**Az utolsó, az „Édenkert” sorozat első és harmadik darabja most készült el. A középső rész a következő hónapok munkája lesz.**

A sorozatot egy, a 16. század utolsó negyedében készült, a brit kultúra jegyeit viselő kárpit töredék inspirálta. A kárpit töredék egy oszlopos ágy baldachinja lehetett, legalább is ezt feltételezik.

Foltvarrásos, rátétes technikával, váltakozó öltésekkel, selyemdarabok és bársony felhasználásával hozták létre. Ezt fogalmazta át gobelinekbe, egrikatósra az alkotó.

A **Bűntelenek** c. képen az Isten, Ádám és Éva a monumentális édeni kertben látható, melyben az első emberpár egészen kis méretben jelenik meg. A kert sugárzóan szép, a még bűntelen emberpár baj nélküli, boldog állapotban él.

A másik, az **Elvesztett Paradicsom** című kép már a száműzetés, az élet fájához vezető út elzárása, az örök élet természetfeletti boldogságának elvesztését ábrázolja.

Kedves Közönség!

Ahogy körbenéznek, ezekről a gobelin képekről az a szépség és harmónia sugárzik, melyre mindannyian vágyunk. Minden bizonnyal nem volt véletlen Egri Kató téma választása, nagy találkozása. Ő maga is egy jóságos, szerény, érdeklődő, harmonikus ember, aki a mindennapokban is harmonikus, szép környezetben, egy erdő közepében él a kedves párjával, Istvánnal közösen létrehozott otthonukban. Ebben a miliőben születnek gobelin képei a természetes fényben, a természet ölén. Képei hitelesek és ezért lehetnek fontosak a mai ember számára is.

Befejezésül engedjék meg, hogy valamennyiünk nevében megköszönjem Egri Katónak, hogy bemutatja nekünk gobelin képeit és kívánom, hogy teljesedjen tovább alkotói munkássága. Legyen sok öröme a középkori kárpitok kutatásában, megjelenítésében és örvendeztessen meg bennünket újabb alkotásaival.

A kedves közönségnek pedig megköszönöm a kitartó figyelmet és kívánom, hogy jelentsen maradandó élményt e képekkel való találkozás!

Debrecen, 2018. április 17.

Dr. Tar Károlyné